Verdagtes vas wat baba in kroeg ontvoerArgieffoto Foto: HeikeIr, Pixabay ŉ Man en twee vroue sal na verwagting Maandag in die Rustenburg-landdroshof in Noordwes verskyn nadat hulle glo ŉ rol gespeel het in die ontvoering van ŉ baba in ŉ kuierplek. Lt.kol. Pelonomi Makau, provinsiale polisiewoordvoerder, het Sondag gesê die drie is in hegtenis geneem nadat die baba, wat ses weke oud is, glo Donderdag ontvoer is. “Die baba se 35-jarige ma, van die Seraleng-nedersetting naby Boitekong, het een van die verdagtes (34) tydens ŉ besoek aan ŉ plaaslike kliniek ontmoet,” het Makau gesê. “Hulle het bevriend geraak en is daarna na ŉ plaaslike kuierplek vir drankies. Die ma het na bewering in ŉ stadium die baba in die ander vrou se sorg gelaat terwyl sy drankies gaan koop het. Toe sy terugkeer, was die vrou en haar baba skoonveld.” Die polisie het ŉ intensiewe ondersoek van stapel gestuur en met die bystand van gemeenskapslede is die verdagte se huis uitgewys, waar sy en haar 52-jarige kêrel aangekeer is. “Die vrou het die polisie na ŉ huis in Monakato naby Mogwase gelei, waar die baba ongedeerd in sorg van ŉ 60-jarige vrou van Nigerië gevind is.” Al drie verdagtes is in hegtenis geneem op aanklag van ontvoering. Die baba is in veilige sorg.